b'\n_START_ARTICLE_\nUstavno sodi\xc5\xa1\xc4\x8de Republike Slovenije\n_START_SECTION_\nSestava\n_START_PARAGRAPH_\nUstavno sodi\xc5\xa1\xc4\x8de sestavlja devet sodnic oziroma sodnikov Ustavnega sodi\xc5\xa1\xc4\x8da, ki jih na predlog Predsednika republike izvoli Dr\xc5\xbeavni zbor. Za ustavnega sodnika ali sodnico je lahko izvoljen dr\xc5\xbeavljan Republike Slovenije, ki je pravni strokovnjak in je star najmanj \xc5\xa1tirideset let. Ustavni sodniki so izvoljeni za dobo devetih let in ne morejo biti ponovno voljeni. Predsednico oziroma Predsednika Ustavnega sodi\xc5\xa1\xc4\x8da izvolijo ustavni sodniki izmed sebe za dobo treh let. Trenutna sestava ustavnih sodnikov je na voljo na tej povezavi.\n_START_SECTION_\nPristojnosti\n_START_PARAGRAPH_\nVe\xc4\x8dino pristojnosti Ustavnega sodi\xc5\xa1\xc4\x8da izrecno dolo\xc4\x8da \xc5\xbee Ustava, dopu\xc5\xa1\xc4\x8da pa, da se dolo\xc4\x8dijo tudi z zakonom. Med njegove glavne pristojnosti sodijo ocena ustavnosti zakonov ter ocena ustavnosti in zakonitosti drugih predpisov in odlo\xc4\x8danje o ustavnih prito\xc5\xbebah, s katerimi se uveljavljajo kr\xc5\xa1itve \xc4\x8dlovekovih pravic s posami\xc4\x8dnimi akti dr\xc5\xbeavnih organov, organov lokalnih skupnosti in nosilcev javnih pooblastil.\n_START_SECTION_\nNotranja organizacija\n_START_PARAGRAPH_\nUstavno sodi\xc5\xa1\xc4\x8de ima predsednico oziroma predsednika, ki ga izvolijo ustavne sodnice in ustavni sodniki izmed sebe s tajnim glasovanjem za dobo treh let. V odsotnosti ga nadome\xc5\xa1\xc4\x8da podpredsednica oziroma podpredsednik, ki se izvoli na enak na\xc4\x8din._NEWLINE_Predsednik Ustavnega sodi\xc5\xa1\xc4\x8da predstavlja Ustavno sodi\xc5\xa1\xc4\x8de. V zadevah zunaj sodnega postopka predstavlja Ustavno sodi\xc5\xa1\xc4\x8de v mejah svoje pristojnosti ali v mejah pooblastila predsednika tudi generalna sekretarka oziroma generalni sekretar Ustavnega sodi\xc5\xa1\xc4\x8da._NEWLINE_Veljavno organizacijo dolo\xc4\x8data Poslovnik Ustavnega sodi\xc5\xa1\xc4\x8da in Pravilnik o notranji organizaciji in pisarni\xc5\xa1kem poslovanju Ustavnega sodi\xc5\xa1\xc4\x8da.'